Η Α. Μέρκελ ζητά απ' τον Φρ. Ολάντ να συνεργαστεί για την επίλυση της κρίσης χρέους στην Ευρώπη
οι χώρες δεν έχουν άλλη επιλογή από την εφαρμογή των προγραμμάτων λιτότητας, δηλώνει ο Ζοζέ Μανουέλ Μπαρόσο
Η γερμανίδα Καγκελάριος Άγκελα Μέρκελ, ζήτησε από τον νεοεκλεγέντα Πρόεδρο της Γαλλίας, Φρανσουά Ολάντ, να συνεργαστεί για την λήψη των «απαραίτητων αποφάσεων» που θα διευθετήσουν την κρίση χρέους στην Ευρώπη. Η κ. Μέρκελ έστειλε την Τρίτη συγχαρητήρια επιστολή στον κ. Ολάντ για την εκλογική του νίκη. Όπως αναφέρει, αναμένει να συνεργαστεί μαζί του για να αναλάβουν τις «κοινές τους ευθύνες» που θα ωφελήσουν την Ευρώπη, αλλά και τις δύο χώρες. Οι δύο ηγέτες θα συναντηθούν την άλλη εβδομάδα στο Βερολίνο μετά την ορκωμοσία του κ. Ολάντ στις 15 Μαΐου. Ο κ. Ολάντ ζητά νέες πολιτικές που θα δώσουν ώθηση στην ευρωπαϊκή οικονομία, αλλά η κ. Μέρκελ έχει απορρίψει επαναδιαπραγμάτευση της συμφωνίας της ΕΕ που προβλέπει αυστηρότερο έλεγχο των δημοσιονομικών δαπανών των χωρών – μελών. Η Ελλάδα, η Ιρλανδία και η Πορτογαλία έχουν εξασφαλίσει εκατοντάδες δισεκατομμύρια δολάρια σε πακέτα οικονομικής βοήθειας μετά την ικανοποίηση των αιτημάτων των διεθνών δανειστών τους για περικοπές δαπανών. Ο Πρόεδρος της Ευρωπαϊκής Επιτροπής, Ζοζέ Μανουέλ Μπαρόσο, ανέφερε ότι οι τρεις χώρες δεν έχουν άλλη επιλογή από την εφαρμογή των προγραμμάτων λιτότητας. Όπως ανέφερε: «Οι χώρες που έχουν δεχθεί οικονομική βοήθεια έχουν δύο επιλογές, την άτακτη χρεοκοπία, που εγώ προσωπικά» όπως είπε ο κ. Μπαρόσο, «δεν την θεωρώ εναλλακτική λύση, ή την εφαρμογή των μέτρων οικονομικής ενοποίησης, των ριζικών μεταρρυθμίσεων για την βελτίωση της ανταγωνιστικότητας και φυσικά, με την υποστήριξη της Ευρώπης, την προώθηση στοχευμένων επενδύσεων». Ωστόσο ο κ. Μπαρόσο παραδέχθηκε ότι με την εκλογική νίκη του κ. Ολάντ και την απόρριψη των μέτρων λιτότητας από τους ψηφοφόρους στην Ελλάδα, διαμορφώνεται ομοφωνία για την ανάγκη να προωθηθούν επίσης μέτρα οικονομικής ανάπτυξης στις χώρες της ευρωζώνης.